Даниил Хармс
Мръсна личност

Превод от руски: Ася Григорова, 2001

chitanka.info

Сенка чукна Федка по мутрата и се скри под скрина.

Федка го измъкна с ръжена и му откъсна дясното ухо.

Сенка се изтръгна от ръцете на Федка и се спусна към съседите с откъснатото ухо.

Но Федка догони Сенка и го цапна със захарницата по главата.

Сенка падна и май че умря.

Тогава Федка си натъпка нещата в куфара и замина за Владивосток.

Във Владивосток Федка стана шивач: всъщност не стана точно шивач, защото шиеше само дамско бельо: предимно гащи и сутиени. Дамите не се притесняваха от Федка, направо си вдигаха полите и той им вземаше мярка.

Нагледа се, както се казва, на какво ли не.

Федка е мръсна личност.

Федка е убиецът на Сенка.

Федка е сладострастник.

Федка е лаком, защото всяка вечер изяжда по дванайсет кюфтета. Отгледа си такова шкембе, че си уши корсет и започна да си го носи.

Федка е човек без съвест: грабеше парите на децата по улицата, слагаше крак на старците и плашеше бабите, като замахваше към тях, а когато уплашената баба се дръпваше встрани, Федка се правеше, че си е вдигнал ръката само да си почеше главата.

Всичко приключи с това, че Николай се приближи до Федка, прасна го по мутрата и се скри под скрина.

Федка обаче измъкна Николай с ръжена и му разкъса устата.

С разкъсана уста Николай се спусна към съседите, но Федка го догони и го удари с халба за бира. Николай падна и умря.

А Федка си събра нещата и напусна Владивосток.

21 ноември 1937 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.